अदालत के सामने दिए अपने छोटे-से वक्तव्य में मैंने कहा कि इनके जेल जाने का मायने होगा, इनकी सामाजिक हैसियत में बट्टा, और इस तरह इनके परिवारों में टूट-फूट. दरअसल ड्राइवर और कंडक्टर के हिंसक उचक्केपन की वजह से परिवारों का ध्वस्त होना मेरे लिए निरंतर गहरी दुराशा और मानसिक यातना की वजह रहा था. उनका जेल जाने का मायने यह था कि उनके जीवन को लेकर एक ऐसी क्रूरता होती, जो मेरे प्रति दिखाई उनकी क्रूरता से कहीं अधिक गहरी और चोटकारी होती. मैंने अदालत से यह भी कहा कि कविता का जो कारोबार मैंने पूरे जीवन किया है, उसमें हर एक की मनुष्यता को पहचानने का काम बुनियादी और प्राथमिक रहा है. अंधी और धुरीहीन हिंसा का प्रतिरोध और आदमी को मनुष्यता की ओर ले जाने का काम कविता के मूलगामी कर्तव्यों में से एक है. इन दो महानुभावों की आपराधिक हिंसा को रेखांकित करने के बाद मैं इनको पश्चात्ताप और बेहतर आदमी बनने की कोई भी राह खोलने के लिए लगभग कटिबद्ध था.